ຂໍ້ຕົກລົງ ນິວເຄລຍ ຈະອຳນວຍ ໃຫ້ອີຣ່ານ ໃຊ້ພະລັງງານ ຢ່າງສັນຕິໄດ້
ປະທານາທິບໍດີ ​ໂອ​ບາ​ມາ ​ກ່າວ​​ວ່າ ການ​ຕົກລົງ​​ນີ້ ຈະ​ອຳນວຍໃຫ້​ອີ່ຣານ ນຳໃຊ້ພະລັງງານ ດ້ານນິວ​ເຄລຍ ​ຢ່າງສັນຕິ​ໄດ້.
ປະທານາທິບໍດີສະຫະລັດ ທ່ານບາຣັກ ໂອບາມາ ກ່າວວ່າ ສະຫະລັດ ແລະກຸ່ມ 5 ປະເທດມະຫາອຳນາດບວກ 1 ຫຼື P5 plus 1 ໄດ້ມອບຂອບຫຼືໂຄງຮ່າງຂອງຂໍ້ຕົກລົງດ້ານນິວເຄລຍ ໃຫ້ແກ່ອີຣ່ານແລ້ວ ແຕ່ກໍເວົ້າວ່າ ມັນຈະຕ້ອງໃຊ້ເວລາອີກ ຫຼາຍໆອາທິດ ກ່ອນທີ່ຈະຮູ້ໄດ້ວ່າ ຈະມີການຕົກລົງກັນ ກ່ຽວ ກັບເລື່ອງນີ້ຫລືບໍ່ ທ່ານໂອບາມາ ໄດ້ກ່າວໃນລະຫວ່າງກອງປະຊຸມຖະແຫຼງຂ່າວ ທີ່ທຳນຽບຂາວ ໃນວັນພຸດວານນີ້ວ່າ ການຕົກລົງທີ່ວ່ານີ້ຈະອຳ ນວຍໃຫ້ອີຣານ ສາມາດດຳເນີນງານໂຄງການນີວເຄລຍ ທີ່ມີ ຈຸດປະສົງໃນທາງສັນຕິຂອງຕົນໄດ້ ທ່ານກ່າວວ່າ ມັນເປັນໂຄງການປະຕິບັດງານເທື່ອລະກ້າວ ທີ່ມີການກວດພິສູດ ເພື່ອໃຫ້ອີຣານຫລຸດພົ້ນຈາກການຖືກລົງໂທດ ແລະກັບຄືນເຂົ້າມາຮ່ວມປະຊາຄົມນາໆຊາດ ແຕ່ທ່ານກໍໄດ້ກ່າວອີກວ່າ ມັນໄດ້ກາຍມາເປັນປະເພນີທີ່ດົນນານມາແລ້ວ ເຖິງການບໍ່ໄວ້ເນື້ອເຊື່ອໃຈກັນ ລະຫວ່າງອີຣານ ແລະສະຫະລັດ ທ່ານປະທານາທິບໍດີເອີ້ນວ່າ ນີ້ເປັນ ກ່ຽວກັບວ່າ ຄະນະນຳພາຂອງອີຣານ ຈະເຮັດໃນສິ່ງທີ່ດີທີ່ສຸດເພື່ອປະເທດຊາດແລະເພື່ອໂລກຫລືບໍ່ ອີຣານແລະບັນດາປະເທດ ທີ່ເອີ້ນວ່າກຸ່ມ P5 plus 1 ຊຶ່ງປະກອບດ້ວຍ 5 ປະເທດສະມາ ຊິກຖາວອນຂອງສະພາຄວາມໝັ້ນຄົງອົງການສະຫະປະຊາຊາດ ບວກກັບເຢຍຣະມັນ ແມ່ນປະເຊີນໜ້າກັບເສັ້ນຕາຍ ເພື່ອໃຫ້ບັນລຸຂໍ້ຕົກລົງດ້ານນິວເຄລຍ ໃນວັນທີ 24 ພະຈິກຈະມາເຖິງນີ້